તેલંગણામાં વિધાનસભાનાં વિસર્જન બાદ રાજકીય પાર્ટીઓ સોગઠાં ગોઠવવા લાગી છે. તેલંગણા રાષ્ટ્ર સમિતિને પરાસ્ત કરવા કોંગ્રેસ, તેલુગુદેશમ પાર્ટી અને ભારતીય સામ્યવાદી પાર્ટી(સીપીઆઈ)એ મહાકૂતમી એટલે કે મહાગઠબંધનની રચના કરી છે. રાજકારણમાં કોઈ દોસ્ત કે દુશ્મન હોતા નથી તે ઉક્તિને સાર્થક કરતાં 1982માં કોંગ્રેસના વિરોધ માટે રચાયેલી ટીડીપીએ પહેલી વાર કોંગ્રેસ સાથે હાથ મિલાવ્યા છે. અગાઉ સીપીઆઈ બંને પાર્ટી સાથે ગઠબંધન કરી ચૂકી છે. મંગળવારે હૈદરાબાદના બનજારા હિલ્સમાં આવેલી પોશ હોટેલમાં ચાર કલાક લાંબી બેઠકમાં તેલંગણા પ્રદેશ કોંગ્રેસ અધ્યક્ષ કેપ્ટેન ઉત્તમકુમાર રેડ્ડી, તેલંગણા પ્રદેશ ટીડીપી અધ્યક્ષ એલ. રામન્ના અને સીપીઆઈના રાજ્યસચિવ સી. વેંકટ રેડ્ડી તથા અન્ય નેતાઓ વચ્ચે ગઠબંધન અંગે ચર્ચા થઈ હતી.|